*(Να μη συγχέεται με την θεολόγο Μεχτίλδη του Μαγδεβούργου)*

  

Η **Μεχτίλδη του Χάκεμπορν** (Mechthild von Hackeborn), γνωστή και ως **Μεχτίλδη του Χέλφτα** (Mechthild von Helfta, ~1241 – 19 Νοεμβρίου 1298) ήταν Βενδικτίνα μοναχή και χριστιανή μύστρια που θεωρείται αγία από την Ρωμαιοκαθολική εκκλησία. Η μνήμη της τιμάται την ημερομηνία του θανάτου της, 19 Νοεμβρίου.

Η ζωή της
---------

Η Μεχτίλδη γεννήθηκε στο Χάμπερσταντ και άνηκε στον Θουρίγγιο Οίκο των Χάκεμπορν. Αδελφή της ήταν η ηγουμένη του μοναστηριού του Χέλφτα, η Γερτρούδη του Χάκεμπορν. 

Επειδή γεννήθηκε πολύ αδύναμη οι γονείς της την πήγαν αμέσως να την βαφτίσουν αλλά ο ιερέας, μετά τη βάφτιση, είπε προφητικά: «Τι φοβάστε; Αυτό το παιδί δεν πρόκειται να πεθάνει αλλά θα γίνει τόσο αγία που ο Θεός με αυτή θα κάνει πολλά θαύματα και θα πεθάνει σε μεγάλη ηλικία.»

Όταν έγινε επτά ετών οι γονείς της την πήγαν να επισκεφθεί την αδελφή της Γερτρούδη που ήταν διάσημη και ισχυρή ηγουμένη στο μοναστήρι του Ρόντερσντορφ. Εκεί η μικρή Μεχτίλδη θαύμασε τόσο τον τρόπο με τον οποίον ζούσαν οι μοναχές που ζήτησε να την αφήσουν κι εκείνη να μείνει εκεί. Οι γονείς της δέχτηκαν και έτσι η Μεχτίλδη έγινε μοναχή και έλαβε σημαντική μόρφωση και ακολούθησε την αδελφή της όταν μετέφερε το μοναστήρι στο Χέλφτα.

Η Μεχτίλδη διακρίθηκε για την ταπεινότητά της, την ευσυνειδησία της και την φιλικότητά της και σύντομα έγινε διευθύντρια στη σχολή του μοναστηριού. Ταυτόχρονα είχε την επίβλεψη της βιβλιοθήκης το μοναστηριού, εικονογραφούσε χειρόγραφα και έγραφε δικά της κείμενα και προσευχές. Είχε μεγάλη έφεση στη μουσική και το τραγούδι και γι΄αυτό την αποκαλούσαν «αηδόνι του Χέλφτα». Εκτός από το να τραγουδάει ασχολούνταν και με τη σύνθεση και διεύθυνε τη χορωδία του μοναστηριού.

Κάποια στιγμή άρχισε να δέχεται αποκαλυπτικά μηνύματα από τον Θεό και απέκτησε τόσο μεγάλη φήμη που άρχισε να την επισκέπτεται κόσμος για να την συμβουλευθεί. Στα οράματά της η Μεχτίλδη έλεγε πως εικοινωνούσε με μία μητρική διάσταση του Ιησού ακολουθώντας τα διδάγματα μιας άλλης σημαντικής χριστιανής μύστριας, της Τζούλιαν του Νόργουιτς. Η Τζούλιαν επηρέασε και άλλες σημαντικές γυναίκες της εκκλησίας όπως η Μαργκερίτ ντ’Οΐνγκ.

Το 1261, όταν η Μεχτίλδη ήταν περίπου είκοσι ετών, η αδελφή της Γερτρούδη παρέδωσε υπό την προστασία της ένα τετράχρονο κοριτσάκι που έμελλε να γίνει μία από τις σημαντικότερες φιγούρες της Ρωμαιοκαθολικής εκκλησίας. Ήταν η θεολόγος και χριστιανή μύστρια Γερτρούδη η Μεγάλη. Από την Μεχτίλδη πρέπει να έμαθε η Γερτρούδη πως και οι δικες της μυστικιστικές εμπειρίες προέρχονταν από τον Θεό. Τόσο η Μεχτίλδη όσο και η Γερτρούδη η Μεγάλη έγιναν πιστές του δόγματος της «Ιερής Καρδιάς».

Σε ηλικία 50 ετών η Μεχτίλδη αντιμετώπισε σοβαρό πρόβλημα υγείας που της προκαλούσε μεγάλο πόνο. Την ίδια εποχή ανακάλυψε πως κάποιες μοναχές (ανάμεσα στις οποίες λέγεται πως ήταν και η Γερτρούδη η Μεγάλη) κατέγραφαν τις συμβουλές της και τα οράματά της. Αυτό την στενοχώρησε πολύ αλλα, μετά από ένα όραμα στο οποίο ο Χριστός την διαβεβαίωνε πως αυτό γίνονταν με την άδειά του και με σκοπό να διαδωθεί η χάρη του περισσότερο, η Μεχτίλδη αλλαξε γνώμη και αποδέχθηκε τα γραπτά των μοναχών. Έφτασε μάλιστα στο σημείο να τα διορθώσει η ίδια.

Η Μεχτίλδη πέθανε στις 19 Νοεμβρίου 1298 στο μοναστήρι του Χέλφτα. Μετά τον θάνατό της τα κείμενα των μοναχών εκδόθηκαν σε ένα βιβλίο με τίτλο «Το Βιβλίο με τις Ειδικές Χάρες» που έγινε πολύ δημοφιλές και εκδόθηκε πολλές φορές.

Το έργο της Μεχτίλδης επηρέασε τον Δάντη στη συγγραφή της «Κόλασης» και υπάρχει η θεωρία πως ένας χαρακτήρας του έργου, η Δόνα Ματίλντε, βασίζεται στην Μεχτίλδη του Χάκεμπορν. Κάποιοι άλλοι όμως λένε πως βασίζεται στην Μεχτίλδη του Μαγδεβούργου ή ίσως στην Ματθίλδη της Κανόσα.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 9  Απριλίου 2014.
2. 1 2  (Ολλανδικά) *Digital Library for Dutch Literature (DBNL)*. hack011. Ανακτήθηκε στις 9  Οκτωβρίου 2017.
3. 1 2  *Documenta Catholica Omnia*. 07\_10\_1241-1298-\_Metilde\_di\_Hackeborn,\_Sancta.
4. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 4  Μαρτίου 2020.
5. 1 2  *Czech National Authority Database*. jn20010525068. Ανακτήθηκε στις 1  Μαρτίου 2022.
6. ↑  *Czech National Authority Database*. jn20010525068. Ανακτήθηκε στις 15  Δεκεμβρίου 2022.
7. 1 2 3 4 5 6 7 8 9  «CATHOLIC ENCYCLOPEDIA: St. Mechtilde». *www.newadvent.org*. Ανακτήθηκε στις 9 Ιουνίου 2020.
8. 1 2  «General Audience of 29 September 2010: Saint Matilda of Hackeborn | BENEDICT XVI». *www.vatican.va*. Ανακτήθηκε στις 9 Ιουνίου 2020.
9. ↑  Linscott, Mary. The Religious Woman in the Church.
10. ↑  Gardner, Edmund Garratt (1913). *Dante and the Mystics: A Study of the Mystical Aspect of the Divina Commedia and Its Relations with Some of Its Mediaeval Sources*. J. M. Dent & sons Limited.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 78750420
* LCCN: n80089659
* ISNI: 0000 0001 1029 9542
* GND: 118732439
* SELIBR: 194410
* SUDOC: 067024270
* BNF: cb121191902 (data)
* BIBSYS: 90522754
* NLA: 36070288
* NKC: jn20010525068
* ICCU: VEAV048904
* BNE: XX4661669

 |

 |